SKRIFTLIG FORESPØRGSEL E-3038/02

af Laura González Álvarez (GUE/NGL) til Kommissionen

(24. oktober 2002)

Om: Dæmningen i Bernardos, Segovia, Spanien, og dens virkninger på miljøet

Dæmningen i Bernardos er ikke medtaget i den nationale vandbygningsplan dels på grund af dens negative virkninger og voldsomme konsekvenser, og dels fordi den ikke er nødvendig for vandforsyningen. Alligevel fastholder vandløbslauget Confederación Hidrográfica del Duero, at den skal bygges. Hvis dæmningen bliver bygget, vil den oversvømme et areal på 3 857 ha af stor miljømæssig værdi, herunder flere hundrede ha. granskov og en askelund af stor naturhistorisk interesse. Anlægget af dæmningen vil medføre ødelæggelse af et meget rigt dyreliv i området, som bl.a. omfatter losser, ulve, bævere, sorte storke og en række rovfugle. Vigtige arkæologiske levn og fund fra oldtiden vil ligeledes forsvinde under vandmasserne, herunder den romanske villa Los Casares i Armuña kommune og minen El Otero.

Det skal bemærkes, at artikel 2 i direktiv 85/337/EØF(1), som ændret ved direktiv 97/11/EF(2) om vurdering af visse offentlige og private projekters indvirkning på miljøet foreskriver, at projekter, der bl.a. på grund af deres art, dimensioner eller placering, kan få væsentlig indvirkning på miljøet, undergives en vurdering af denne indvirkning, inden der gives tilladelse.

I hvilket omfang vil direktiv 79/409/EØF(3) om beskyttelse af vilde fugle og direktiv 92/43/EØF(4) om bevaring af naturtyper samt vilde dyr og planter finde anvendelse i betragtning af det betydelige antal vilde fugle og beskyttede arter, som vil blive berørt af anlægsarbejdet?

Hvilke foranstaltninger agter Kommissionen at træffe for at sikre, at fællesskabsretten, og navnlig direktiv 97/11/EF, anvendes korrekt i dette tilfælde?

Kan Kommissionen oplyse, om de spanske myndigheder har søgt om finansiel støtte fra EU til dette projekt?

(1) EFT L 175 af 5.7.1985, s. 40.

(2) EFT L 73 af 14.3.1997, s. 5.

(3) EFT L 103 af 25.4.1979, s. 1.

(4) EFT L 206 af 22.7.1992, s. 7.

Svar afgivet på Kommissionens vegne af Margot Wallström

(7. januar 2003)

Kommissionen har udmærket kendskab til de forhold, det ærede medlem omtaler, og som vedrører dæmningsprojektet i Bernardos. Der er for ganske nylig indgået en klage over dette projekt, som nu er registreret og ved at blive analyseret for at få verificeret lokalitetens betydning, og hvilken lovgivning der er gældende i det foreliggende tilfælde.

I tilfælde af, at et projekt kan få væsentlig indvirkning på en Natura 2000-lokalitet, skal der foretages en fyldestgørende vurdering af dets virkninger i henhold til kriterierne i artikel 6 i habitat-direktivet(1).

Det er muligt, at Rådets direktiv 85/337/EØF af 27. juni 1985, som ændret ved Rådets direktiv 97/11/EF, om vurdering af visse offentlige og private projekters indvirkning på miljøet finder anvendelse i det foreliggende tilfælde, eftersom det nævnte projekt meget vel kan falde ind under bilag I (punkt 15) eller bilag II (punkt 10, litra g) afhængigt af den vandmængde, der skal opstemmes. Mangelen på nærmere oplysninger om det konkrete projekt gør det på indeværende stadium ikke muligt nøjagtigt at bestemme, om det falder ind under det ene eller det andet af direktivets bilag.

Det skal påpeges, at det i direktivets artikel 2 er fastsat, at projekter, der bl.a. på grund af deres art, dimensioner eller placering kan få væsentlig indvirkning på miljøet, skal undergives en vurdering af denne indvirkning, inden der gives tilladelse hertil.

For projekter anført i bilag II skal medlemsstaterne på grundlag af en undersøgelse i hvert enkelt tilfælde eller på grundlag af grænseværdier eller kriterier fastsat af medlemsstaten afgøre, om projektet skal vurderes i henhold til artikel 5-10. Ved en undersøgelse i hvert enkelt tilfælde eller ved fastsættelse af grænseværdier eller kriterier skal medlemsstaten tage hensyn til de relevante udvælgelseskriterier i bilag III. Den afgørelse, der træffes af den kompetente myndighed, skal stilles til offentlighedens disposition.

Det skal hertil bemærkes, at Rådets direktiv 85/337/EØF er blevet ændret ved Rådets direktiv 97/11/EF. Imidlertid fastsættes det i artikel 3, stk. 2, i direktiv 97/11/EF, at dersom en ansøgning om tilladelse er forelagt inden den 14. marts 1999, gælder bestemmelserne i direktiv 85/337/EØF som affattet inden ændringen.

Kommissionen vil i egenskab af traktaternes vogter ikke tøve med at træffe alle nødvendige forholdsregler for at sikre, at fællesskabsretten efterkommes.

Som led i den decentraliserede iværksættelse af programmerne i henhold til Rådets forordning (EF) nr. 1260/1999(2) underrettes Kommissionen ikke på forhånd om projekter, der er udvalgt af forvaltningsmyndighederne med henblik på EU-samfinansiering. Kommissionen vil nu rette henvendelse til den pågældende medlemsstat for at indhente de informationer, det ærede medlem har anmodet om. Så snart Kommissionen har modtaget disse informationer, vil den videresende dem til det ærede medlem.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter.

(2) Raadets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene, EFT L 161 af 26.6.1999.